It-Tieni Pitazz – Paragrafi 981-990 Jiena fhimt li dawn is-sentejn ta' tbatija interjuri, f'sottomissjoni għar-rieda ta' Alla, għaddejt minnhom sabiex insir naf aħjar x'inhi u mexxewni iktar 'il quddiem fil-perfezzjoni mill-għaxar snin ta' qabel. Għal dawn is-sentejn issa, jiena kont fuq is-salib bejn l-art u s-sema. Jiġifieri, jiena ninsab marbuta bil-vot tal-ubbidjenza u rrid nobdi lis-superjura bħallikieku kienet Alla nnifsu. U mill-banda l-oħra, Alla qiegħed jgħarrafni r-rieda Tiegħu direttament, u għalhekk it-torturi ta' ġo fija tant huma kbar li ħadd ma jista' la jifhem lanqas jimmaġina dawn it-tbatijiet spiritwali. F'għajnejja tidher ħaġa eħfef li jiena nagħti ħajti milli nerġa' ngħaddi minn siegħa waħda ta' wġigħ bħal dan. Lanqas biss ma jiena sejra nikteb ħafna fuq din il-ħaġa, għax ma nistax niddeskrivi x'jiġifieri tkun taf direttament x'inhi r-rieda ta' Alla u fl-istess ħin tobdi b'mod perfett ir-rieda divina kif ġiet espressa indirettament permezz tas-superjuri. Inrodd ħajr lil Alla li tani direttur; kieku ma kienx hekk, ma kontx nimxi pass wieħed 'il quddiem. + Dan l-aħħar irċevejt ittra sabiħa mingħand oħti l-għażiża li għandha sbatax-il sena (Wanda ). Hija qiegħda titlobni u titlobni ngħinha ssir soru. Hi tinsab lesta għal kwalunkwe sagrifiċċju għal Alla. Mill-ittra tagħha nista' ninduna li l-Mulej innifsu qed imexxiha, u nifraħ bil-ħniena kbira ta' Alla. + Illum, il-Majesta' ta' Alla daret miegħi u nifditli ruħi sa ġewwanett. Il-kobor ta' Alla qiegħed jimlieli ruħi u jfawwarni b'mod li qed negħreq kompletament fil-kobor Tiegħu. Qiegħda ninħall u nisparixxi kompletament fih bħallikieku fl-għajn ta' ħajti, bħal f'ħajja perfetta. Ġesu' tiegħi, jiena nifhem tajjeb li l-perfezzjoni tiegħi ma tikkonsistix fil-fatt li Inti qed tikkmandani nwettaq dawn l-opri kbar Tiegħek – O le! – mhux f'dan tikkonsisti l-kobor tar-ruħ, imma fi mħabba kbira għalik. O Ġesu', fil-fond ta' ruħi jiena nista' nifhem li l-ikbar opri m'għandhom xejn x'jaqsmu ma' att wieħed ta' mħabba pura għalik. Nixtieq inkun fidila lejk u nagħmel dak li Inti qed tordnali. Jiena qiegħda nagħmel użu mis-saħħa tiegħi u mill-użu tiegħi tar-raġuni sabiex inwettaq dak kollu li Inti qed titlob mingħandi, O Mulej, imma m'għandi lanqas l-iċken dell ta' rabta ma' dan kollu. Qiegħda nagħmlu kollu kemm hu għax din hi r-rieda Tiegħek. Imħabbti kollha tinsab mgħarrqa, mhux fl-opri Tiegħek, imma fik stess, O Ħallieq u Mulej tiegħi! 25 ta' Frar 1937. Tlabt b'saħħti kollha għal mewta tajba ta' ċertu ruħ li kienet qiegħda tbati ħafna. Għal ġimgħatejn baqgħet bejn ħajja u mewt. Ħassejtni mqanqla b'ħasra għaliha u għidt lill-Mulej, "Ġesu' ħelu, jekk l-opri li jiena qiegħda nwettaq għall-glorja Tiegħek jogħġbuk, mela jekk jogħġbok ħudha għandek u ħalliha tistrieħ fil-ħniena Tiegħek." B'mod stramb ħassejtni fiċ-ċert; u wara ftit, ġew jgħiduli li l-persuna li tant kienet qiegħda tbati kienet għadha kif mietet. Rajt ċertu saċerdot (probabilment Dun Sopocko) fil-bżonn u tlabt għalih sakemm Ġesu' ħares lejh bi tjubija u tah saħħtu. Illum, sirt naf li membru tal-familja tiegħi qiegħed joffendi lil Alla u jinsab f'periklu kbir tal-mewt. Dan l-għarfien nifidli ruħi b'uġigħ hekk kbir li ħsibt li ma kontx ser nibqa' ħajja wara li sirt naf b'dik l-offiża kontra Alla. Tlabt maħfra lil Alla, imma rajt il-korla kbira Tiegħu. Kont qiegħda nitlob għal ċertu saċerdot (probabilment Dun Sopocko), u tlabt lil Alla jgħinu f'ċerti affarijiet meta f'daqqa waħda rajt lil Ġesu' Msallab. Għajnejh kienu magħluqin, u kien mgħaddas fit-torturi. Jiena tajt qima lill-ħames pjagi Tiegħu, kull waħda għaliha, u tlabt il-barka Tiegħu għalih. Ġesu' tani x'nifhem ġewwa fija kemm kienet għażiża dik ir-ruħ għalih, u ħassejt li l-grazzja kienet ħierġa mill-pjagi ta' Ġesu' fuq dik ir-ruħ li, bħal Ġesu', hija wkoll minxura fuq is-salib. Mulej Tiegħi u Alla tiegħi, Inti taf li ruħi waslet li tħobb lilek biss. Ruħi tinsab mitlufa kompletament fik, O Mulej. Ukoll li kieku ma wettaqt xejn mill-affarijiet li Inti għarraftni bihom, O Mulej, kont inkun kompletament fil-paċi għax kont inkun għamilt dak li stajt. Naf tajjeb, O Mulej, li Inti m'għandekx bżonn tal-opri tagħna; Inti trid imħabba. Imħabba, imħabba u għal darb'oħra, imħabba ta' Alla – m'hemm xejn ikbar fis-sema u fl-art. L-ikbar kobor jinsab f'li tħobb lil Alla; il-kobor veru jinsab f'li tħobb lil Alla; l-għerf veru jinsab f'Alla; m'hemm l-ebda sbuħija jew kobor barra minnu. O intom għorrief tad-dinja u mħuħ għarfu li l-kobor veru jinsab f'li tħobb lil Alla! O kemm nistagħġeb li xi nies jidħku bihom infushom u jgħidu: M'hemmx eternita'!
Djarju ta' Swor Fawstina – It-2 Pitazz (par.981-990)